[pic] | COMISIA COMUNITĂŢILOR EUROPENE |

Bruxelles, 20.2.2008

COM(2008) 94 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european pentru adaptare la globalizare

(prezentată de Comisie)

EXPUNERE DE MOTIVE

Acordul interinstituţional din 17 mai 2006[1] permite mobilizarea Fondului european pentru adaptare la globalizare prin intermediul unui mecanism de flexibilitate, în limita unui plafon anual de 500 milioane EUR, în mod suplimentar faţă de rubricile bugetare corespunzătoare din cadrul perspectivei financiare. Regulile de eligibilitate aplicabile contribuţiilor din acest fond sunt prevăzute în Regulamentul (CE) nr. 1927/2006[2] al Parlamentului European şi al Consiliului.

Serviciile Comisiei au examinat în detaliu solicitările prezentate de Malta şi Portugalia în conformitate cu Regulamentul (CE) 1927/2006, în special cu articolele 2, 3, 4, 5 şi 6.

Cele mai importante elemente ale evaluărilor sunt rezumate după cum urmează:

Cazul EGF/2007/08/MT/Textiles

1. Autorităţile malteze au prezentat Comisiei solicitarea la data de 12 septembrie 2007. Solicitarea respectivă s-a bazat pe criteriile specifice de intervenţie prevăzute la articolul 2 litera (c) din Regulamentul (CE) nr. 1927/2006 referitor la pieţele mici ale muncii şi a fost prezentată în termenul stabilit de 10 săptămâni, menţionat la articolul 5 din regulamentul în cauză.

2. Solicitarea se referă la un total de 675 concedieri în două societăţi de producţie care operează în sectorul textil maltez, VF (Malta) Ltd. şi Bortex Clothing Ind Co Ltd. În cazul societăţii VF , care face parte din firma multinaţională VF Corporation, cele 562 de concedieri au fost rezultatul deciziei acestei multinaţionale de a închide fabrica din Malta, începând cu data de 31 iulie 2007, şi de a transfera producţia la unităţi de fabricaţie din Asia. În cazul Bortex , o firmă malteză cu unităţi de producţie în Malta şi Tunisia, cele 113 concedieri au fost determinate de decizia de a reduce activitatea în Malta prin închiderea secţiei cusut, începând cu data de 14 septembrie 2007, menţinând, în schimb, activităţile de călcat, depozitare şi distribuţie pentru clienţi din interiorul Comunităţii, precum şi fabricarea de prototipuri. Preavizele individuale de concediere au fost transmise lucrătorilor în cauză în perioada 19 iunie – 6 septembrie 2007. Deoarece solicitarea se referă la concedieri într-un sector NACE 2 (nr. 13 textile) dintr-o regiune NUTS II (MT00), cazul este considerat a fi similar cu cele prezentate în conformitate cu articolul 2 alineatul (b) din Regulamentul (CE) 1927/2006, care impune un prag de 1 000 de concedieri. Malta a prezentat o solicitare pentru cei 675 de lucrători concediaţi, în conformitate cu articolul 2 alineatul (c) din regulament, datorită dimensiunii reduse a pieţei muncii din această ţară.

3. Analiza legăturii dintre concedieri şi modificările majore din structura comerţului mondial se bazează pe informaţiile care urmează. Se constată o tendinţă generală a industriei de îmbrăcăminte şi a industriei accesoriilor din Comunitate de a delocaliza producţia în ţări cu costuri mai reduse, care nu sunt membre UE, precum China, India şi Turcia. Înainte de aderare, exporturile textile malteze erau destinate, cu precădere, statelor membre. Datorită concurenţei sporite din afara UE, sectorul textil din Malta este, în prezent, sub presiune.

4. Solicitarea utilizează statisticile comerciale ale EUROSTAT pentru a ilustra evoluţia, în perioada 2000 – 2006, a importurilor şi exporturilor cu articole de îmbrăcăminte şi accesorii. Pentru a putea compara datele statistice, cifrele au fost ajustate astfel încât să includă toate cele 27 de state membre actuale pentru întreaga perioadă analizată.

Poziţia comercială a Comunităţii, măsurată ca fiind raportul dintre volumul de articole de îmbrăcăminte importate în Comunitate şi volumul de articole de îmbrăcăminte exportate din Comunitate către ţări terţe, s-a modificat în dezavantajul producţiei comunitare. Acest raport a crescut de la 2,89 în 2000 la 4,29 în 2006, reflectând astfel o creştere mult mai rapidă a importurilor în raport cu exporturile. Situaţia este agravată, în mod suplimentar, de presiunea existentă asupra preţurilor, după cum este ilustrat de condiţiile schimburilor comerciale. Într-adevăr, raportul importuri / exporturi pentru textile, exprimat din punct de vedere valoric, arată o creştere mult mai moderată, de la 2,8 în 2000 la 3,3 în 2006, ceea ce, în comparaţie cu raportul importuri / exporturi, exprimat din punct de vedere al volumului, demonstrează o presiune în vederea scăderii preţurilor. Acest lucru are un efect negativ asupra situaţiei financiare a întreprinderilor comunitare din sectorul textil, în special, asupra celor care acţionează pe segmente de piaţă cu valoare mai redusă (articole de îmbrăcăminte care nu urmează o modă sau care nu au un design special).

În perioada 2004 - 2006, volumul articolelor de îmbrăcăminte importate în Comunitate a înregistrat o creştere anuală de aproximativ 10%. Această evoluţie se datorează, în primul rând, numărului mult mai mare de importuri din China, ca urmare a expirării acordului multifibre al Organizaţiei Mondiale a Comerţului, la sfârşitul anului 2004. În 2006, mai mult de o treime din totalul importurilor de articole de îmbrăcăminte în Comunitate proveneau din China.

5. Pentru a ilustra dimensiunea redusă a pieţei muncii în Malta, solicitarea face referinţă la indicatorii privind totalul populaţiei active şi procentul concedierilor din totalul populaţiei active. Populaţia activă din Malta este cea mai redusă ca număr dintre statele UE-27. Malta reprezintă 0,07% din totalul populaţiei active în UE-27. Autorităţile malteze afirmă că 1 000 de concedieri în această ţară ar reprezenta 0,6% din populaţia activă, în timp ce pentru state membre precum Germania, Regatul Unit, Franţa, Italia, Spania şi Polonia, acestea ar reprezenta mai puţin de 0,01% din totalul populaţiei active. O simulare bazată pe acelaşi procent al concedierilor din totalul populaţiei active arată că 675 de concedieri în Malta ar echivala, de exemplu, cu aproximativ 170 000 de concedieri în Germania, 125 000 de concedieri în Regatul Unit şi 115 000 concedieri în Franţa.

Aceste argumente sunt confirmate de faptul că Malta, cu cei 400 000 de locuitori ai săi, se găseşte cu mult sub pragul fixat în nomenclatorul unităţilor teritoriale de statistică (NUTS). Pentru regiunile de nivel NUTS II, regulamentul aplicabil[3] stabileşte o populaţie medie între 800 000 - 3 000 000 de locuitori. Malta înregistrează doar 50% din pragul inferior.

6. Solicitarea descrie impactul celor 675 de concedieri asupra pieţei muncii interne. Având în vedere dimensiunea redusă a pieţei muncii malteze, aceste concedieri corespund unui procent de 0,4% din totalul populaţiei ocupate. Pe baza statisticilor EUROSTAT şi a datelor administrative ale ETC, autorităţile afirmă că cele 675 de concedieri au determinat creşterea numărului de şomeri cu aproximativ 6,3% şi a ratei şomajului cu 0,4 puncte procentuale, de la 6,8 la 7,2%. În plus, se estimează că ocuparea forţei de muncă în sectorul NACE 2 relevant va scădea cu 60% ca urmare a concedierilor înregistrate în cadrul societăţilor VF şi Bortex. Anumite simulări care utilizează un model econometric[4] indică faptul că încetarea producţiei de către societăţile VF şi Bortex ar putea conduce la reducerea ratei de creştere a produsului intern brut maltez cu 0,2 puncte procentuale.

7. În ceea ce priveşte îndeplinirea criteriilor stabilite la articolul 6 din Regulamentul (CE) nr. 1927/2006, solicitarea a furnizat următoarele elemente: Malta a confirmat faptul că această contribuţie financiară din partea FEG (Fondul european pentru adaptare la globalizare) nu se substituie măsurilor care ţin de responsabilitatea întreprinderilor în virtutea dreptului intern sau a acordurilor colective şi a dat asigurări că acţiunile respective oferă sprijin pentru lucrătorii individuali şi nu trebuie folosite pentru a restructura societăţi sau sectoare de activitate. Autorităţile malteze au confirmat faptul că acţiunile eligibile nu primesc asistenţă din partea altor instrumente financiare comunitare.

În concluzie, având în vedere motivele prezentate mai sus, se propune aprobarea solicitării EGF/2007/08/MT/Textiles depuse de Malta privind concedierile intervenite ca urmare a închiderii societăţilor VF (Malta) şi Bortex, deoarece au fost furnizate dovezi care atestă că aceste concedieri sunt rezultatul unor schimbări majore în structura comerţului mondial, care au dus la o gravă perturbare economică, afectând economia locală. Un ansamblu coordonat de servicii personalizate eligibile a fost propus pentru suma de 1 362 207 EUR, contribuţia solicitată de la FEG fiind de 681.207 EUR.

Cazul EGF/2007/10/PT/Lisboa-Alentejo

1. Autorităţile portugheze au prezentat Comisiei solicitarea la data de 9 octombrie 2007. Solicitarea respectivă s-a bazat pe criteriile specifice de intervenţie prevăzute la articolul 2 litera (b), referitoare la sectoarele Nace rev. 2 în regiunile NUTS II, din Regulamentul (CE) nr. 1927/2006 şi a fost prezentată în termenul stabilit de 10 săptămâni, menţionat la articolul 5 din regulamentul respectiv.

2. Solicitarea se referă la 1 549 de concedieri din cadrul a două societăţi situate în regiunea NUTS II - PT18 Alentejo - (Opel Portugal şi Johnson Controls) şi o societate situată în regiunea NUTS II învecinată – PT17 Lisboa - (Alcoa Fujikura), în decursul unei perioade de referinţă de 9 luni: 20 decembrie 2006 – 20 septembrie 2007.

3. Analiza legăturii dintre concedieri şi modificările majore din structura comerţului mondial se bazează pe următoarele informaţii: concedierile sunt provocate de o scădere rapidă a cotei comunitare în producţia mondială de autovehicule care, conform Organizaţiei Internaţionale a Producătorilor de Autovehicule (OICA), era de 30,6% (pentru UE-15) în 2001, scăzând la 26,9% (pentru UE-25) în 2006, în ciuda extinderii UE intervenite între timp. Producţia de autovehicule în Portugalia este concentrată, în mod special, pe segmentul de piaţă cu valoare redusă, care a fost afectat în mod deosebit[5], presiunea rezultată reflectându-se în cifrele în scădere privind producţia, de la 251 000 de vehicule în 2002 la 227 000 în 2006. Declinul producţiei portugheze de automobile a fost şi mai pronunţat în decursul aceleaşi perioade (182 000 în 2002, în scădere la 143 000 în 2006).

Presiunea concurenţială a fost resimţită şi de producătorii individuali. Astfel, producţia totală a General Motors, în Europa, a scăzut de la 2,03 milioane de unităţi în 2000 la 1,77 milioane de unităţi în 2006, ceea ce condus la subutilizarea capacităţii de producţie şi la concentrarea, în consecinţă, a producţiei în unităţile de fabricaţie cele mai eficiente.

4. În acest context a intervenit şi oprirea de către Opel a producţiei la uzina din Azambuja, la 20 decembrie 2006, care a provocat 945 de concedieri care reprezintă aproximativ 40% din locurile de muncă din industria prelucrătoare din această municipalitate. Doi furnizori portughezi ai industriei de autovehicule au fost, de asemenea, afectaţi. Alcoa Fujikura, un producător de componente electrice pentru autovehicule (în special pentru Auto Europa, a cărei producţie a scăzut de la 137 000 de unităţi în 2001 la 82 000 de unităţi în 2006) şi-a încetat producţia la uzina din Seixal, determinând 440 de concedieri. Johnson Controls (furnizor de sisteme interioare pentru automobile, care avea ca principali clienţi pe Auto Europa şi General Motors / Opel) a hotărât să concedieze 222 de lucrători de la uzina sa din Portugalia. Un total de 1 549 de şomeri a fost înregistrat la nivelul oficiului de şomaj în decursul perioadei de referinţă şi este inclus în această solicitare. Numărul şomerilor înregistraţi în sectorul de autovehicule pe întregul teritoriul al Portugaliei continentale, în ultimele 8 luni, din ianuarie până în august 2007, a fost cu 0,7% mai ridicat decât în perioada similară din 2006. În ceea ce priveşte doar regiunea Lisboa-Alentejo, şomajul a crescut, în aceeaşi perioadă, cu 7,5%, demonstrând gravitatea crizei din acest sector şi din această regiune în primele opt luni ale anului 2007.

În concluzie, în aceste circumstanţe, concedierile pot fi văzute ca având un puternic efect negativ asupra economiilor locale din Azambuja, Portalegre şi Seixal.

5. În ceea ce priveşte îndeplinirea criteriilor prevăzute la articolul 6 din Regulamentul (CE) nr. 1927/2006, solicitarea a furnizat următoarele elemente: Portugalia a confirmat faptul că această contribuţie financiară din partea FEG (Fondul european pentru adaptare la globalizare) nu se substituie măsurilor care ţin de responsabilitatea întreprinderilor în virtutea dreptului intern sau a acordurilor colective şi a dat asigurări că acţiunile respective oferă sprijin pentru lucrătorii individuali şi nu sunt folosite pentru a restructura societăţi sau sectoare de activitate. Autorităţile portugheze au confirmat faptul că acţiunile eligibile nu primesc şi nici nu vor primi asistenţă din partea altor instrumente financiare comunitare.

În concluzie, având în vedere motivele prezentate mai sus, se propune aprobarea solicitării EGF/2007/010 PT/Lisboa-Alentejo depuse de Portugalia privind concedierile din cele trei societăţi din diviziunea 29 a NACE rev. 2, în regiunile învecinate Lisboa şi Alentejo, deoarece au fost furnizate dovezi care atestă că aceste concedieri sunt rezultatul unor schimbări majore în structura comerţului mondial, care au dus la o gravă perturbare economică, afectând economia locală. Un ansamblu coordonat de servicii personalizate eligibile a fost propus pentru suma de 4 851 350 EUR, contribuţia solicitată de la FEG fiind de 2 425 675 EUR.

Finanţare

Cuantumul total al bugetului anual disponibil pentru Fondul european pentru adaptare la globalizare este de 500 milioane EUR.

Ajutoarele propuse de Comisie în cadrul acestui fond se bazează pe informaţiile furnizate de solicitanţi.

Pe baza solicitărilor de sprijin din partea fondului prezentate de Malta, ţară în care industria textilă a fost afectată de concedierile provocate de închiderea întreprinderilor VF (Malta) Ltd şi Bortex Clothing Ind. Co Ltd şi de Portugalia în legătură cu concedierile din sectorul de automobile, cuantumul total estimat al ansamblurilor coordonate de servicii personalizate care vor trebui finanţate este următorul:

Servicii personalizate care trebuie finanţate (în EUR) |

Malta: sectorul textil 8/2007 | 681 207 |

Portugalia: sectorul de automobile 10/2007 | 2 425 675 |

Total | 3 106 882 |

După examinarea acestor solicitări[6] şi ţinând cont de cuantumul maxim care poate fi acordat din partea fondului, stabilit în conformitate cu articolul 10 din Regulamentul (CE) nr. 1927/2006, precum şi de marja existentă pentru realocarea creditelor, Comisia propune mobilizarea Fondului european pentru adaptare la globalizare pentru o sumă totală de 3 106 882 EUR , care să fie acordată la rubrica 1a din cadrul financiar.

În urma acordării sprijinului, un procent de peste 25 % din suma maximă anuală afectată pentru Fondul european pentru adaptare la globalizare va rămâne disponibil pentru alocare în ultimele patru luni ale anului 2008, astfel cum prevede articolul 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a fondului, Comisia iniţiază procedura simplificată de discuţie trilaterală, astfel cum prevede punctul (28) din Acordul interinstituţional din 17 mai 2006, în vederea obţinerii acordului celor două ramuri ale autorităţii bugetare cu privire la necesitatea utilizării fondului şi cu privire la suma solicitată. Comisia invită prima dintre cele două ramuri ale autorităţii bugetare care ajunge la un acord cu privire la proiectul de propunere de mobilizare, la nivel politic corespunzător, să informeze cealaltă ramură şi Comisia în legătură cu intenţiile sale.

În cazul unui dezacord din partea uneia dintre cele două ramuri ale autorităţii bugetare, va fi organizată o reuniune formală trilaterală.

De asemenea, Comisia va prezenta o cerere de transfer în vederea înscrierii în bugetul 2008 a unor credite de angajament şi de plată specifice, astfel cum prevede punctul (28) din Acordul interinstituţional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european pentru adaptare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Acordul interinstituţional din 17 mai 2006 între Parlamentul European, Consiliu şi Comisie privind disciplina bugetară şi buna gestiune financiară[7], în special punctul (28),

având în vedere Regulamentul (CE) nr. 1927/2006 al Parlamentului European şi al Consiliului din 20 decembrie 2006 privind crearea Fondului european pentru adaptare la globalizare[8], în special articolul 12 alineatul (3),

având în vedere propunerea Comisiei[9],

întrucât:

(1) Fondul european pentru adaptare la globalizare („fondul”) a fost creat pentru a furniza un sprijin suplimentar pentru lucrătorii concediaţi care suportă consecinţele schimbărilor majore în structura comerţului mondial şi a le acorda asistenţă pentru reintegrarea pe piaţa muncii.

(2) Acordul interinstituţional din 17 mai 2006 permite mobilizarea fondului în limita unui plafon anual de 500 milioane de euro.

(3) La 12 septembrie 2007, Malta a prezentat o solicitare de mobilizare a fondului în ceea ce priveşte concedierile din sectorul textil, în special pentru lucrătorii care au fost concediaţi de VF (Malta) Ltd şi de Bortex Clothing Ind Co Ltd. Solicitarea îndeplineşte condiţiile pentru fixarea contribuţiilor financiare, astfel cum sunt enunţate în articolul 10 din Regulamentul (CE) nr. 1927/2006.

(4) La 9 octombrie 2007, Portugalia a prezentat o solicitare de mobilizare a fondului în ceea ce priveşte concedierile din sectorul de automobile, în special pentru lucrătorii care au fost concediaţi de Opel în Azambuja, Alcoa Fujikura în Seixal şi Johnson Controls în Portalegre. Solicitarea îndeplineşte condiţiile pentru fixarea contribuţiilor financiare, astfel cum sunt enunţate în articolul 10 din Regulamentul (CE) nr. 1927/2006.

(5) În consecinţă, fondul ar trebui să fie mobilizat pentru a oferi o contribuţie financiară solicitărilor,

DECID:

Articolul 1

În cadrul bugetului general al Uniunii Europene pentru exerciţiul financiar 2008, Fondul european pentru adaptare la globalizare este mobilizat pentru a oferi suma de 3 106 882 EUR în credite de angajament şi de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Preşedintele Preşedintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) nr. 1059/2003 al Parlamentului European şi al Consiliului din 26 mai 2003 privind instituirea unui nomenclator comun al unităţilor teritoriale de statistică (NUTS), JO L 154 din 21.6.2003, p. 1, astfel cum a fost modificat ulterior.

[4] Modelul SAMM al Diviziei Politică Economică din cadrul Ministerului de Finanţe utilizat pentru a realiza simulări de politică economică şi pentru a furniza un cadru pentru prognoze pe termen mediu.

[5] După cum a fost deja demonstrat în SEC(2007) 881 şi SEC(2007) 882.

[6] Comunicări către Comisie privind solicitarea de mobilizare a Fondului european pentru adaptare la globalizare depusă de Malta în cazul societăţilor VF (Malta) Ltd şi Bortex Clothing Ind. Co Ltd [SEC(2007) 1657] şi de Portugalia în legătură cu sectorul de automobile [SEC(2008) 102] prezentând analiza efectuată de Comisie în privinţa acestor solicitări.

[7] JO C 139, 14.6.2006, p. 1.

[8] JO L 406, 30.12.2006, p. 1.

[9] JO C […], […], p. […].